ASAP พุ่งชนซิลลิ่ง-นิวไฮรอบ 9 เดือน คาดธุรกิจรถเช่าได้ประโยชน์แพ็กเกจ”เราเที่ยวด้วยกัน”
ASAP พุ่งชนซิลลิ่ง-นิวไฮรอบ 9 เดือน คาดธุรกิจรถเช่าได้ประโยชน์แพ็กเกจ"เราเที่ยวด้วยกัน"
21 ก.ค. 2563

ผู้สื่อข่าวรายงานว่า บริษัท ซินเนอร์เจติค ออโต้ เพอร์ฟอร์มานซ์ จำกัด (มหาชน) หรือ ASAP ณ เวลา 16.06 น. อยู่ที่ระดับ 2.24 บาท บวก0.28 บาท หรือ 14.29% ด้วยมูลค่าซื้อขาย 26.36 ล้านบาท ราคาหุ้นพุ่งชนซิลลิ่งของวันที่ระดับ 2.24 บาท และทำนิวไฮในรอบเกือบ 9 เดือน โดยเทียบตั้งแต่หุ้นยืนที่ระดับ 2.24 บาท เมื่อวันที่ 30 ต.ค. 62

บล.โกลเบล็ก ระบุกลยุทธ์การลงทุน ดังนี้ หุ้นที่ได้ประโยชน์จากแพ็กเกจ “เราเที่ยวด้วยกัน” (ERW CENTEL BA ASAP) //หุ้น Defensive Stock (ADVANC INTUCH DIF TTW BEM BTS CHG BCH) //หุ้นที่คาดผลประกอบการ 2Q20 ดี (WICE TASCO CPF)
ทั้งนี้ ASAP บริการรถยนต์ให้เช่า 6 รูปแบบ คือ 1) บริการรถยนต์ให้เช่าระยะยาว ให้บริการลูกค้านิติบุคคล ทำสัญญาระยะเวลาประมาณ 4 ปี ถึง 5 ปี 2) บริการรถยนต์ให้เช่าระยะสั้น ซึ่งมุ่งเน้นการให้บริการแก่ลูกค้าบุคคลธรรมดา 3) บริการรถยนต์ให้เช่าพร้อมคนขับ (Limousine) ซึ่งมุ่งเน้นการให้เช่ารถยนต์ระยะยาวแก่ลูกค้านิติบุคคล 4) บริการรถยนต์ให้เช่าผ่านแอปพลิเคชัน (asap App)
อนึ่ง เว็บไซต์ “เราเที่ยวด้วยกัน.com” เปิดให้ประชาชนทั่วไปลงทะเบียนรับสิทธิ์แล้วเป็นวันแรก ตั้งแต่เวลา 06.00-21.00 น. ตาม ครม. ที่อนุมัติงบประมาณให้การท่องเที่ยวแห่งประเทศไทย (ททท.) ดำเนินการฟื้นฟูเศรษฐกิจด้านการท่องเที่ยว หลังจากได้รับผลกระทบจากโควิด-19 มีระยะเวลาทำโครงการ 4 เดือน ตั้งแต่ 1 ก.ค. – 31 ต.ค. 63
สำหรับโครงการ “เราเที่ยวด้วยกัน” ซึ่งมาจากการรวมโครงการ “เราไปเที่ยวกัน” กับ “เที่ยวปันสุข” เข้าด้วยกัน นั้น ประกอบด้วย 3 โครงการย่อย คือ รัฐสนับสนุนค่าใช้จ่ายโรงแรมที่พัก 40% ของราคาที่พักต่อห้องต่อคืน (ไม่เกิน 3,000 บาท ต่อห้องต่อคืน) จำกัดสิทธิคนละไม่เกิน 5 ห้องหรือ 5 คืน , สนับสนุนค่าตั๋วเครื่องบิน 2 ล้านใบ โดยผู้จองที่พักมีสิทธิ์ได้รับเงินสนับสนุนค่าบัตรโดยสาร ในลักษณะการจ่ายเงินคืนผ่านแอปพลิเคชัน “เป๋าตัง” 40% แต่ไม่เกิน 1,000 บาทต่อที่นั่ง และจองที่พัก 1 ห้องจะได้รับสิทธิ์บัตรโดยสารไม่เกิน 2 ใบ ส่วนรถเช่าและรถโดยสารไม่ประจำทาง ยกเลิกการสนับสนุน เนื่องจากตรวจสอบการเดินทางข้ามจังหวัดไม่ได้
โดยสำหรับประชาชนที่จะลงทะเบียน มีเงื่อนไขการใช้งาน ดังนี้
(1) มีหมายเลขประจำตัวประชาชน 13 หลัก
(2) มีอายุ 18 ปีบริบูรณ์ ณ วันลงทะเบียน
(3) เป็นผู้มีสัญชาติไทย
(4) ลงทะเบียนเข้าร่วมโครงการฯ ผ่าน www.เราเที่ยวด้วยกัน.com ตั้งแต่วันที่ 15 กรกฎาคม 2563
(5) มีแอปพลิเคชั่น “เป๋าตัง” ทั้งนี้ กระบวนการยืนยันตัวตนเพื่อใช้บริการแอปพลิเคชั่น “เป๋าตัง” (รวมทั้ง G-wallet ในบริการแอปพลิเคชั่น “เป๋าตัง”) ให้เป็นไปตามที่ธนาคารกรุงไทย (จำกัด) มหาชน (ธนาคารกรุงไทยฯ) ซึ่งเป็นผู้จัดทำระบบให้รัฐบาลและเป็นผู้ควบคุมข้อมูลส่วนบุคคลสำหรับข้อมูลการพิสูจน์และยืนยันตัวตนดังกล่าวกำหนด
(6) ให้ความยินยอมแก่ผู้ประกอบธุรกิจฯ ผู้ให้บริการรับชำระเงินออนไลน์ของผู้ประกอบธุรกิจฯ และ/หรือ OTA ในการส่งข้อมูลการจองและข้อมูลส่วนบุคคลให้แก่ธนาคารกรุงไทยฯ ในฐานะผู้จัดทำระบบให้รัฐบาล
ทั้งนี้ หลังจากลงทะเบียนได้รับสิทธิ์เรียบร้อยแล้ว ผู้ลงทะเบียนจะต้องยืนยันสิทธิผ่านทางเอสเอ็มเอส จากนั้นจึงจะสามารถใช้ส่วนลดในการจองโรงแรม-ที่พัก ร้านอาหาร และสถานที่ท่องเที่ยวต่าง ๆ ซึ่งมีผู้ประกอบการเข้าร่วมโครงการนับพันราย